Критеријуми оцењивања ученика из Рачунарства и информатике и информатичке групе предмета

Наставник на почетку школске године, ради планирања и даљег праћења напредовања ученика, процењује степен развијености компетенција ученика из предмета Рачунарство и информатика путем иницијалног теста. Иницијални тест се не оцењује бројчано већ ученик добија повратну информацију о својим постигнућима.

Елементи оцењивања из предмета Рачунарство и информатика, који су дефинисани на основу исхода и Правилника о оцењивању ученика у средњем образовању и васпитању, су:

* усвојеност образовних садржаја;
* примена знања;
* активност ученика.

Ученик у току школске године може добити оцене на основу:

* редовног ангажовања коришћењем материјала и решавањем квизова преко Мудл платформе и Нет-кабинета (на порталу Петља);
* теста;
* практичног рада;
* активности на часу;
* домаћих задатака;
* пројектних задатака;
* вредновања успеха на различитим нивоима такмичења.

Наставник редовно прати ангажовање и постигнућа ученика у Нет-кабинету и на Мудл платформи и евидентира у дневнику кроз формативне оцене.

Бодовна скала за оцењивање тестова, која је јединствена на нивоу актива, је следећа:

| **Оцена** | **Број бодова (у процентима)** |
| --- | --- |
| **1** | **0-34,99** |
| **2** | **35-49,99** |
| **3** | **50-69,99** |
| **4** | **70-84,99** |
| **5** | **85-100** |

Приликом оцењивања проверава се оствареност следећих исхода:

**Оцена 2**

* Креирају и елементарно уређују дигиталне садржаје у адекватном формату.
* Сараднички креирају и уређују дигиталне документе.
* Решавају проблеме применом алгоритамског начина размишљања.
* На интернету самостално проналазе релевантне и поуздане информације из градива свих наставних предмета.

**Оцена 3**

* Наводе актуелне области рачунарства и проблеме које оне решавају.
* Решавају основне школске задатке из области математике, физике и хемије применом математичког софтвера и програмирања.
* Самостално имплементирају неке основне алгоритме.
* Креирају дигиталне садржаје поштујући ауторска права, користе дигиталне садржаје штитећи их од утицаја злонамерних корисника и софтвера.

**Оцена 4**

* Решавају школске задатке средњег нивоа из области математике, физике и хемије применом математичког софтвера и програмирања.
* Самостално имплементирају алгоритме средњег нивоа.
* Користе напредне могућности адекватних програма у циљу сложеније обраде и анализе података.
* Креирају програме користећи доступне савремене библиотеке из неке актуелне области рачунарства.

**Оцена 5**

* Решавају школске задатке напредног нивоа из области математике, физике и хемије применом математичког софтвера и програмирања.
* Самостално имплементирају алгоритме напредног нивоа.
* Примењују програмирање за решавање комплекснијих пројектних задатака.
* Применом дигиталне технологије организују и учествују у пројектима.

Закључна оцена ученика изводи се на основу аритметичке средине свих оцена у току полугодишта/школске године.

**Стручно веће рачунарства и информатике**